PMIndiaData/PMIndiaSum huggingface dataset:
ଶୈକ୍ଷିକ ଯୋଗ୍ୟତାକୁ ସ୍ୱୀକୃତି ଦେବା ସଂକ୍ରାନ୍ତ ଭାରତ-ବ୍ରିଟେନ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟର ଅନେୁମାଦନ

ପରସ୍ପରର ଶୈକ୍ଷିକ ଯୋଗ୍ୟତା (ଏକାଡେମିକ କ୍ୱାଲିଫିକେସନ)କୁ ମାନ୍ୟତା/ସ୍ୱୀକୃତି ପ୍ରଦାନ ପାଇଁ ଭାରତ ଏବଂ ବ୍ରିଟେନ ଓ ଆୟାରଲାଣ୍ଡ ମଧ୍ୟରେ ଚଳିତବର୍ଷ ଏପ୍ରିଲ ୨୫ ତାରିଖରେ ଯେଉଁ ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା ତାହାକୁ କେନ୍ଦ୍ର କ୍ୟାବିନେଟର ଅନୁମୋଦନ ମିଳିଛି । ଆଜି ଏଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହାକୁ ଅନୁମୋଦନ କରାଯାଇଛି । ଏହି ବୁଝାମଣା ଫଳରେ ଉଭୟପକ୍ଷ ପରସ୍ପରର ଶୈକ୍ଷିକ ଅନୁଷ୍ଠାନଗୁଡିକର ଶିକ୍ଷାଗତ ଯୋଗ୍ୟତା ଯଥା ଡିଗ୍ରୀ, ଡିପ୍ଲୋମା, ଏମ୍‌ଫିଲ ଓ ପିଏଚ୍‌ଡି ଆଦିକୁ ମାନ୍ୟତା ପ୍ରଦାନ କରିବେ ଏବଂ ଏଥିରେ କୌଣସି ବ୍ୟତିକ୍ରମ ରହିବ ନାହିଁ । ଏହା ଫଳରେ ଉଭୟ ପକ୍ଷ ମଧ୍ୟରେ ଶୈକ୍ଷିକ ସହଯୋଗ ବଢିବ । ଉଭୟପକ୍ଷର ବିଦ୍ୟାର୍ଥୀ, ଗବେଷକ, ବୃତ୍ତିଧାରୀ ସୁବିଧାରେ ଦୁଇ ଦେଶରେ ନିଜର ଶୈକ୍ଷିକ କାର୍ଯ୍ୟ ସମ୍ପାଦନ କରି ପାରିବେ । ଭାରତର ଏକବର୍ଷିଆ ସ୍ନାତକୋତ୍ତର ପାଠ୍ୟକ୍ରମ ଓ ଏହାର ଉପାଧିଧାରୀଙ୍କୁ ବ୍ରିଟେନ ଏଣିକି ସ୍ୱୀକୃତି ପ୍ରଦାନ କରିବ । ଏହି ବୁଝାମଣାପତ୍ର ପରିସରରୁ ଇଞ୍ଜିନିୟରିଂ, ଡାକ୍ତରୀ, ନର୍ସିଂ,ଫର୍ମାସୀ, ଆଇନ ଓ ସ୍ଥାପତ୍ୟ ଆଦି ବୃତ୍ତିଗତ ଶିକ୍ଷାନୁଷ୍ଠାନକୁ ଦିଆଯାଇଛି । ତେବେ ୨୦୨୦ର ନୂଆ ଶିକ୍ଷାନୀତି ଅନୁସାରେ ଭାରତରେ ଯେଉଁ ଡିଗ୍ରୀ କୋର୍ସ ପ୍ରବର୍ତ୍ତନର ବ୍ୟବସ୍ଥା ହୋଇଛି ତାହାକୁ ବ୍ରିଟେନ ମାନ୍ୟତା ପ୍ରଦାନ କରିବ । ବୁଝାମଣାପତ୍ର ଅନୁସାରେ ଉଭୟ ପକ୍ଷ ଶିକ୍ଷାର ଢାଞ୍ଚା, କାର୍ଯ୍ୟକ୍ରମ ଓ ମାନ ଆଦି ସମ୍ପର୍କରେ ପରସ୍ପର ମଧ୍ୟରେ ସୂଚନାର ଆଦାନପ୍ରଦାନ କରିବେ । ଆହୁରି ମଧ୍ୟ ଏହା ଦ୍ୱାରା ଦୁଇପକ୍ଷର ବିଦ୍ୟାର୍ଥୀ ଓ ବୃତ୍ତିଧାରୀମାନେ ସହଜରେ ଦୁଇଦେଶକୁ ନିଜର ବୃତ୍ତିଗତ ଓ ଶୈକ୍ଷିକ କାର୍ଯ୍ୟ ପାଇଁ ଯିବା ଆସିବା କରିବାର ସୁଯୋଗ ପାଇବେ । ଉଭୟପକ୍ଷ ଆବଶ୍ୟକସ୍ଥଳେ ଷ୍ଟଡି ପ୍ରୋଗାମର ବିକାଶ, ଶିକ୍ଷାର ବିଭିନ୍ନ କ୍ଷେତ୍ରରେ ସହଯୋଗ ଭିତ୍ତିରେ କାମ କରିପାରିବେ । ଦୁଇ ଦେଶର ନୀତି, ଆଇନ, କାନୁନ, ନିୟମ ଓ ବିଧି ବ୍ୟବସ୍ଥା ମଧ୍ୟରେ ଯେଉଁ ସବୁ ଶିକ୍ଷାଗତ ଯୋଗ୍ୟତା ଶୈକ୍ଷିକ ଅନୁଷ୍ଠାନମାନେ ପ୍ରଦାନ କରୁଛନ୍ତି ତାହାକୁ ଉଭୟ ପକ୍ଷ ସ୍ୱୀକୃତି ପ୍ରଦାନ କରିବାକୁ ବୁଝାମଣାପତ୍ରରେ ସର୍ତ୍ତ ରହିଛି ।
ଆନ୍ଧ୍ରପ୍ରଦେଶ ସଡକ ଦୁର୍ଘଟଣାରେ ମୃତକଙ୍କ ପାଇଁ ଶୋକ ପ୍ରକଟ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ଚିତ୍ତୋର ଜିଲ୍ଲାରେ ସଡକ ଦୁର୍ଘଟଣାରେ ମୃତ ବ୍ୟକ୍ତିମାନଙ୍କ ପ୍ରତି ଶୋକ ବ୍ୟକ୍ତ କରିଛନ୍ତି । “ଆନ୍ଧ୍ରପ୍ରଦେଶର ଚିତ୍ତୋର ଜିଲ୍ଲାରେ ସଡକ ଦୁର୍ଘଟଣାରେ ଯାତ୍ରୀମାନଙ୍କର ମୃତ୍ୟୁରେ ମୁଁ ଗଭୀର ଭାବେ ମର୍ମାହତ । ମୃତକଙ୍କ ପରିବାରବର୍ଗଙ୍କ ପ୍ରତି ଗଭୀର ସମବେଦନା ଏବଂ ଆହତମାନଙ୍କ ଆଶୁ ଆରୋଗ୍ୟ ପାଇଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ-ଲାଓ ବିମାନସେବା ରାଜିନାମା ପ୍ରସ୍ତାବକୁ କେବିନେଟ ସ୍ୱୀକୃତି

ଭାରତ ଏବଂ ଲାଓ ଗଣତନ୍ତ୍ର ମଧ୍ୟରେ ଏକ ନୂଆ ବିମାନସେବା ରାଜିନାମା ସ୍ୱାକ୍ଷର ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହି ରାଜିନାମା ଫଳରେ ବେସାମରିକ ବିମାନ ଚଳାଚଳ କ୍ଷେତ୍ରରେ ବିକାଶ ଘଟିବା ସହ ଦ୍ୱିପାକ୍ଷିକ ବାଣିଜ୍ୟ କାରବାର, ନିବେଶ, ପର୍ଯ୍ୟଟନ ଏବଂ ସାଂସ୍କୃତିକ ବିନିମୟ ମଧ୍ୟ ସଂପ୍ରାସାରିତ ହୋଇପାରିବ । ଦୁଇ ରାଷ୍ଟ୍ର ମଧ୍ୟରେ ପ୍ରତ୍ୟକ୍ଷ ବିମାନସେବା ଦ୍ୱାରା ଉଭୟ ରାଷ୍ଟ୍ର ନିରବଚ୍ଛିନ୍ନ ଭାବେ ପରସ୍ପର ସହ ଯୋଡି ହୋଇ ରହିବେ ଏବଂ ବାଣିଜ୍ୟ କାରବାର ବୃଦ୍ଧି ପାଇବ । ଏହି ରାଜିନାମା ସ୍ୱାକ୍ଷରିତ ହେଲେ ଉଭୟ ଦେଶର ଅଧିସ୍ୱୀକୃତ ବିମାନସେବା ଯୋଗାଣକାରୀ ସଂସ୍ଥା ନିର୍ଦ୍ଦିଷ୍ଟ ବିମାନ ପଥରେ ସମାନ ଏବଂ ସମୁଚିତ ସୁଯୋଗ ଲାଭ କରିବେ । ପରବର୍ତ୍ତୀ ସମୟରେ ଏହି ପଥ ଏବଂ ସେବା ବ୍ୟବଧାନ ସମ୍ପର୍କରେ ନିଷ୍ପତ୍ତି ଗ୍ରହଣ କରାଯିବ । ଏହି ବିମାନ ସେବା ରାଜିନାମା (ASA) ଦୁଇ ଦେଶ ମଧ୍ୟରେ ବିମାନସେବା କାର୍ଯ୍ୟକାରୀ ହେବା କ୍ଷେତ୍ରରେ ଆଇନଗତ ବ୍ୟବସ୍ଥା ଭାବେ ବିବେଚିତ ହେବ।
ଲାଲକିଲ୍ଲାଠାରେ ସୁଭାଷ ଚନ୍ଦ୍ର ବୋଷ ସଂଗ୍ରହାଳୟକୁ ଉଦ୍ଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀର ଲାଲକିଲ୍ଲାଠାରେ 23 ଜାନୁଆରୀ 2019ରେ ସୁଭାଷ ଚନ୍ଦ୍ର ବୋଷ ସଂଗ୍ରହାଳୟର ଉଦ୍ଘାଟନ କରିବେ । ସେ ନେତାଜୀ ସୁଭାଷ ଚନ୍ଦ୍ର ବୋଷ ଏବଂ ଆଜାଦ ହିନ୍ଦ ଫୌଜ ଉପରେ ଆଧାରିତ ସଂଗ୍ରହାଳୟ ଉଦ୍ଘାଟନ ଲାଗି ଫଳକ ଉନ୍ମୋଚନ କରିବେ । ପ୍ରଧାନମନ୍ତ୍ରୀ ଏହି ସଂଗ୍ରହାଳୟ ପରିଦର୍ଶନ ମଧ୍ୟ କରିବେ । ଜାଲିଆନାୱାଲା ବାଗ ଏବଂ ପ୍ରଥମ ବିଶ୍ୱଯୁଦ୍ଧ ଉପରେ ୟାଦେ ଏ ଜଲିଆଁ ସଂଗ୍ରହାଳୟକୁ ପ୍ରଧାନମନ୍ତ୍ରୀ ପରିଦର୍ଶନ କରିବେ । ଲାଲକିଲ୍ଲାଠାରେ ଭାରତର ପ୍ରଥମ ସ୍ୱାଧୀନତା ସଂଗ୍ରାମ 1857 ସିପାହୀ ବିଦ୍ରୋହ ଏବଂ ଭାରତୀୟ କଳା ଉପରେ ଦୃଶ୍ୟକଳା ସଂଗ୍ରହାଳୟକୁ ମଧ୍ୟ ପ୍ରଧାନମନ୍ତ୍ରୀ ବୁଲି ଦେଖିବେ । ନେତାଜୀ ସୁଭାଷ ଚନ୍ଦ୍ର ବୋଷ ଏବଂ ଆଜାଦ ହିନ୍ଦ ଫୌଜ ଉପରେ ଥିବା ସଂଗ୍ରହାଳୟରେ ଉଭୟ ଆଜାଦ ହିନ୍ଦ ଫୌଜ ଏବଂ ନେତାଜୀଙ୍କ ଜୀବନୀ ଉପରେ ବିସ୍ତୃତ ବିବରଣୀ ରହିଛି । ଏଥିରେ ମଧ୍ୟ ସୁଭାଷ ଚନ୍ଦ୍ର ବୋଷ ଏବଂ ଆଜାଦ ହିନ୍ଦ ଫୌଜ ଉପରେ ବିଭିନ୍ନ କଳାକୃତି ରହିଛି । ନେତାଜୀଙ୍କ ଦ୍ୱାରା ବ୍ୟବହୃତ କାଠ ଚେୟାର ଓ ଖଣ୍ଡା, ଆଜାଦ ହିନ୍ଦ ଫୌଜର ମେଡାଲ, ବ୍ୟାଜ, ୟୁନିଫର୍ମ ଏବଂ ଅନ୍ୟ କଳାକୃତି ଏଠାରେ ରହିଛି । ଏହି ସଂଗ୍ରହାଳୟକୁ ଉଦ୍ଘାଟନ କରିବା ସହିତ ପ୍ରଧାନମନ୍ତ୍ରୀ ନିଜେ ଶିଳାନ୍ୟାସ କରିଥିବା ପ୍ରକଳ୍ପକୁ ନିଜେ ହିଁ ଉଦ୍ଘାଟନ କରିବାର ପରମ୍ପରାକୁ ବଜାୟ ରଖିବେ । ଏହି ସଂଗ୍ରହାଳୟ ପାଇଁ ଅକ୍ଟୋବର 21, 2018ରେ ପ୍ରଧାନମନ୍ତ୍ରୀ ଶିଳାନ୍ୟାସ କରିଥିଲେ । ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଗଠିତ ଆଜାଦ ହିନ୍ଦ ସରକାରଙ୍କ 75 ବର୍ଷ ପୂର୍ତ୍ତି ଉପଲକ୍ଷେ ଏହାର ଉଦ୍ଘାଟନ କରାଯାଇଥିଲା । ସ୍ୱାଧୀନତାର ମୂଲ୍ୟକୁ ଧାରଣ କରି ପ୍ରଧାନମନ୍ତ୍ରୀ ଏହି ଅବସରର ସ୍ମୃତିରେ ଲାଲକିଲ୍ଲାଠାରେ ଜାତୀୟ ପତାକା ଉତ୍ତୋଳନ କରିଥିଲେ । ବିପର୍ଯ୍ୟୟ ପ୍ରଶମନ ଅପରେସନରେ ସମ୍ପୃକ୍ତ ବ୍ୟକ୍ତିବିଶେଷଙ୍କୁ ସମ୍ମାନିତ କରିବା ଲାଗି ନେତାଜୀ ସୁଭାଷ ଚନ୍ଦ୍ର ବୋଷଙ୍କ ନାମରେ ନାମିତ ଏକ ପୁରସ୍କାର ମଧ୍ୟ ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଘୋଷଣା କରିଥିଲେ । ଏହି ଅବସରରେ, 21 ଅକ୍ଟୋବର 2018ରେ ଜାତୀୟ ପୋଲିସ ସ୍ମାରକକକୁ ମଧ୍ୟ ରାଷ୍ଟ୍ର ଉଦ୍ଦେଶ୍ୟରେ ସମର୍ପଣ କରାଯାଇଥିଲା । 30 ଡିସେମ୍ବର 2018ରେ ଆଣ୍ଡାମାନ ଏବଂ ନିକୋବାର ଦ୍ୱୀପ ସମୂହରେ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଜୀବନାଦର୍ଶକୁ ପ୍ରଧାନମନ୍ତ୍ରୀ ପୁଣିଥରେ ସର୍ବସମ୍ମୁଖକୁ ଆଣିଥିଲେ । ସେ ଏକ ସ୍ମାରକୀ ଷ୍ଟାମ୍ପ, ମୁଦ୍ରା ଏବଂ ଫାଷ୍ଟ’ଡେ କଭର ଜାରି କରି ନେତାଜୀ ସୁଭାଷ ଚନ୍ଦ୍ର ବୋଷଙ୍କ ଦ୍ୱାରା ଭାରତ ମାଟିରେ ତ୍ରିରଙ୍ଗା ଉତ୍ତୋଳନର 75ତମ ବର୍ଷ ପୂର୍ତ୍ତିର ସ୍ମୃତିକୁ ତାଜା କରିଥିଲେ । କିପରି ନେତାଜୀଙ୍କ ଆହ୍ୱାନରେ ଆଣ୍ଡାମାନର ବହୁସଂଖ୍ୟକ ଯୁବକ ସେମାନଙ୍କୁ ଭାରତର ସ୍ୱାଧୀନତା ସଂଗ୍ରାମରେ ସମର୍ପିତ କରିଥିଲେ ତାହା ସେ ସ୍ମରଣ କରାଇ ଦେଇଥିଲେ । 150 ଫୁଟ ଉଚ୍ଚ ତ୍ରିରଙ୍ଗା ଉଡ଼ାଇ 1943ରେ ନେତାଜୀ ପ୍ରଥମେ ତ୍ରିରଙ୍ଗା ଉଡ଼ାଇବାର ସ୍ମୃତିକୁ ଉଜ୍ଜିବିତ କରିବା ଲାଗି ଚେଷ୍ଟା କରାଯାଇଥିଲା । ନେତାଜୀଙ୍କୁ ସମ୍ମାନ ଜଣାଇବାର ପ୍ରତୀକ ସ୍ୱରୂପ ରୋସ ଦ୍ୱୀପକୁ ନେତାଜୀ ସୁଭାଷ ଚନ୍ଦ୍ର ବୋଷ ଦ୍ୱୀପ ଭାବେ ନାମିତ କରାଯାଇଥିଲା । ପୂର୍ବରୁ ଅକ୍ଟୋବର 2015ରେ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ପରିବାର ସଦସ୍ୟମାନେ ପ୍ରଧାନମନ୍ତ୍ରୀଙ୍କୁ ଭେଟିଥିଲେ ଏବଂ ଭାରତ ସରକାରଙ୍କ ନିକଟରେ ଥିବା ନେତାଜୀଙ୍କ ସଂକ୍ରାନ୍ତ ଗୋପନୀୟ ଫାଇଲକୁ ଜାରି କରିବା ପାଇଁ ଅନୁରୋଧ କରିଥିଲେ । ଭାରତୀୟ ଜାତୀୟ ଅଭିଲେଖାଗାରଠାରେ ଜାନୁଆରୀ 2018ରେ ପ୍ରଧାନମନ୍ତ୍ରୀ 100ଟି ନେତାଜୀ ଫାଇଲର ଡିଜିଟାଲ କପି ଜାରି କରିଥିଲେ । ୟାଦେ ଇ ଜଲିଆଁ ସଂଗ୍ରହାଳୟ ଏପ୍ରିଲ 13, 1919ରେ ସଂଘଟିତ ଜାଲିଆନାୱାଲା ବାଗ ଗଣହତ୍ୟାର ବିସ୍ତୃତ ତଥ୍ୟ ପ୍ରଦାନ କରୁଛି । ଏହି ସଂଗ୍ରହାଳୟରେ ମଧ୍ୟ ପ୍ରଥମ ବିଶ୍ୱ ଯୁଦ୍ଧ ସମୟରେ ଭାରତୀୟ ସୈନିକମାନଙ୍କ ବୀରତ୍ୱ, ସାହସ ଏବଂ ବଳିଦାନର ସ୍ମୃତି ଦେଖିବାକୁ ମିଳିବ । 1857 ପ୍ରଥମ ସ୍ୱାଧୀନତା ସଂଗ୍ରାମ ଉପରେ ଆଧାରିତ ସଂଗ୍ରହାଳୟ ତତ୍କାଳୀନ ସମୟରେ ଭାରତୀୟ ସ୍ୱାଧୀନତା ସଂଗ୍ରାମୀମାନଙ୍କ ସାହସ, ବଳିଦାନ ବିଷୟରେ ଐତିହାସିକ ବିବରଣୀ ପ୍ରଦାନ କରୁଛି । ଭାରତୀୟ କଳାର ପ୍ରଦର୍ଶନୀ- ଦୃଶ୍ୟକଳାରେ ଷୋଡ଼ଷ ଶତାବ୍ଦୀଠାରୁ ଭାରତର ସ୍ୱାଧୀନତା ପର୍ଯ୍ୟନ୍ତ ଭାରତୀୟ କଳାକୃତିକୁ ପ୍ରଦର୍ଶିତ କରୁଛି । ସାଧାରଣତନ୍ତ୍ର ଦିବସ ପୂର୍ବରୁ ପ୍ରଧାନମନ୍ତ୍ରୀ ଏହି ସଂଗ୍ରହାଳୟ ପରିଦର୍ଶନ କରିବା ଦେଶ ପାଇଁ ପ୍ରାଣବଳୀ ଦେଇଥିବା ସ୍ୱାଧୀନତା ସଂଗ୍ରାମୀମାନଙ୍କ ପ୍ରତି ଶ୍ରଦ୍ଧାଞ୍ଜଳି ହେବ ।
ଭାରତ ରତ୍ନ ବିଜେତାଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଭାରତ ରତ୍ନ ସମ୍ମାନରେ ବିଭୂଷିତ ମହାନ ବ୍ୟକ୍ତିତ୍ଵମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଶ୍ରୀ ମୋଦୀ, ସମାଜ ପ୍ରତି ନାନାଜୀ ଦେଶମୁଖଙ୍କ ଅବଦାନକୁ ଭୂରି ଭୂରି ପ୍ରଶଂସା କରି କହିଥିଲେ ଯେ ନାନାଜୀ ଦେଶମୁଖଙ୍କ ଗ୍ରାମୀଣ ବିକାଶ କ୍ଷେତ୍ରରେ ଯୋଗଦାନ ହିଁ ଗ୍ରାମାଂଚଳରେ ବସବାସ କରୁଥିବା ଲୋକମାନଙ୍କୁ ସଶକ୍ତ କରାଇବା ପାଇଁ ଏକ ନୂତନ ମାର୍ଗ ପ୍ରଦର୍ଶିତ କରିଛି । ସେ ଦଳିତମାନଙ୍କ ପ୍ରତି ବିନମ୍ରତା, କରୁଣା ଏବଂ ସେବା ପ୍ରଦାନ କ୍ଷେତ୍ରରେ ଏକ ଅନନ୍ୟ ବ୍ୟକ୍ତିତ୍ୱ ଥିଲେ । ସେ ପ୍ରକୃତରେ ଜଣେ ଭାରତ ରତ୍ନ ଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ‘ଭୂପେନ ହଜାରିକାଙ୍କ ସଙ୍ଗୀତ ପିଢି ପରେ ପିଢି ଲୋକମାନଙ୍କ ଦ୍ୱାରା ପ୍ରଶଂସିତ ହେଉଛି । ସେ ବିଶ୍ୱ ସ୍ତରରେ ଭାରତର ସଙ୍ଗୀତ ପରମ୍ପରାକୁ ଲୋକପ୍ରିୟ କରିଥିଲେ । ଭୂପେନ ଦା’ଙ୍କୁ ଭାରତ ରତ୍ନରେ ସମ୍ମାନିତ କରାଯାଇଥିବାରୁ ମୁଁ ଅତ୍ୟନ୍ତ ଖୁସି ।’ ଶ୍ରୀ ପ୍ରଣବ ମୁଖାର୍ଜୀଙ୍କ ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ‘ପ୍ରଣବ ଦା’ ଆମ ସମୟର ଜଣେ ଉତ୍କୃଷ୍ଟ ରାଜନେତା । ତାଙ୍କର ଦଶନ୍ଧି ଦଶନ୍ଧି ପର୍ଯ୍ୟନ୍ତ ଦେଶ ପ୍ରତି ନିଃସ୍ୱାର୍ଥପର ଏବଂ ନିରନ୍ତର ସେବା, ଦେଶର ବିକାଶ ମାର୍ଗରେ ଏକ ମଜଭୂତ ଛାପ ଛାଡିଯାଇଛି । ତାଙ୍କ ଜ୍ଞାନ ଏବଂ ଧୀଶକ୍ତି ଅତୁଳନୀୟ । ତାଙ୍କୁ ଭାରତ ରତ୍ନରେ ସମ୍ମାନିତ କରାଯାଇଥିବାରୁ ମୁଁ ଅତ୍ୟନ୍ତ ଖୁସି । ’
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ସ୍ୱର୍ଣ୍ଣ ପଦକ ବିଜେତା ଭାରୋତ୍ତୋଳକ ମୀରାବାଈ ଚାନୁଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ସ୍ୱର୍ଣ୍ଣପଦକ ବିଜେତା ଭାରୋତ୍ତଳକ ମୀରାବାଈ ଚାନୁଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଅସାଧାରଣ @mirabai_chanu ଭାରତକୁ ପୁଣି ଥରେ ଗୌରବାନ୍ୱିତ କରିଛନ୍ତି! ସ୍ୱର୍ଣ୍ଣପଦକ ଜିତିବା ସହ ନୂଆ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡାରେ ନୂଆ ରେକର୍ଡ ସ୍ଥାପନ କରିଥିବାରୁ ପ୍ରତ୍ୟେକ ଭାରତୀୟ ଆନନ୍ଦିତ । ତାଙ୍କ ସଫଳତା ବହୁ ଭାରତୀୟ, ବିଶେଷତଃ ଉଦୀୟମାନ କ୍ରୀଡାବିତମାନଙ୍କୁ ପ୍ରେରିତ କରିବ ।”
କୃଷି ଓ ଫାଇଟୋସାନିଟେରୀ କ୍ଷେତ୍ରରେ ଭାରତ, ଇଟାଲୀ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କୃଷି ଏବଂ ଫାଇଟୋସାନିଟାର କ୍ଷେତ୍ରରେ ସହଯୋଗ ନିମନ୍ତେ ଭାରତ ଏବଂ ଇଟାଲୀ ମଧ୍ୟରେ ସ୍ୱାକ୍ଷର ହୋଇଥିବା ବୁଝାମଣା(ଏମଓୟୁ)କୁ ଅନୁମୋଦନ ମିଳିଛି । 2008ରେ ସ୍ୱାକ୍ଷରିତ ଏମଓୟୁ ଜାନୁଆରୀ, 2018 ରେ ଶେଷ ହେବାକୁ ଯାଉଛି । ତା’ସ୍ଥାନରେ ନୂତନ ଏମଓୟୁ ସ୍ଥାନ ନେବ । ଦୁଇ ଦେଶ ମଧ୍ୟରେ ଏହି ଏମଓୟୁ ଦ୍ୱାରା ଫାଇଟୋସାନିଟେରୀ ବା କୃଷିସଂଲଗ୍ନ ପରିମଳ, କୃଷି ଉତ୍ପାଦନ ଏବଂ ପଶୁ ପାଳନ, କୃଷି ଅନୁସନ୍ଧାନ, ଖାଦ୍ୟ ପ୍ରକ୍ରିୟାକରଣ ଏବଂ ଦୁଇ ପକ୍ଷ ଦ୍ୱାରା ଆପୋସ ଭାବେ ନିଷ୍ପତ୍ତି ନିଆଯାଇଥିବା ଅନ୍ୟ କ୍ଷେତ୍ର ସହିତ ଦ୍ୱିତୀୟ କ୍ଷେତ୍ରର ବୃହତ ଶୃଙ୍ଖଳାକୁ ମଧ୍ୟ ସାମିଲ କରିବାର ବ୍ୟବସ୍ଥା କରାଯାଇଛି । ଏହି ଏମଓୟୁରେ କୃଷି ଏବଂ ଗ୍ରାମ୍ୟ ବିକାଶ ସମ୍ବନ୍ଧିତ ସୂଚନା ଆଦାନପ୍ରଦାନ, ପ୍ରଯୁକ୍ତି ଆଦାନପ୍ରଦାନ ପ୍ରକ୍ରିୟାର ସୁଦୃଢ଼ୀକରଣ ଏବଂ କୃଷି ଯାନ୍ତ୍ରିକୀକରଣ/ଫାର୍ମ ମେସିନ ଏବଂ କୃଷିଭିତ୍ତିକ ଶିଳ୍ପ ଭିତ୍ତିଭୂମି, ବୈଷୟିକ ବାଧାର ପରିସମାପ୍ତି ତଥା ଆଧୁନିକ ବୈଜ୍ଞାନିକ ଗବେଷଣା ଏବଂ କାର୍ଯ୍ୟ ତଥା ପ୍ରଯୁକ୍ତି ଆଦି ସହିତ ପଶୁପାଳନ କ୍ଷେତ୍ରରେ ଅର୍ଜିତ ଅଭିଜ୍ଞତାର ଆଦାନପ୍ରଦାନ ବ୍ୟବସ୍ଥା କରାଯାଇଛି । ଏହି ବୁଝାମଣାପତ୍ରରେ କୃଷି ସହଯୋଗ ନିମନ୍ତେ ଦୀର୍ଘକାଳୀନ ପଦକ୍ଷେପ ଉପରେ ବିଚାର କରିବା ସହିତ ବିଶିଷ୍ଟ ସଂଯୁକ୍ତ ପ୍ରକ୍ରିୟାରେ ଫାଇଟୋସାନିଟାରୀ ବିପଦ ହ୍ରାସ କରିବାରେ ଆଖିଦୃଶିଆ ସହଯୋଗ ନିମେନ୍ତ କୃଷି କ୍ଷେତ୍ରରେ ଦ୍ୱିପାକ୍ଷିକ ଆଦାନପ୍ରଦାନ ଲାଗି ଏକ ମିଳିତ କାର୍ଯ୍ୟଗୋଷ୍ଠୀ ସ୍ଥାପନ ପାଇଁ ବ୍ୟବସ୍ଥା କରାଯାଇଛି । ଏହାଦ୍ୱାରା ଦୁଇ ଦେଶର ସରକାରୀ ଏଜେନ୍ସୀ, ବୈଜ୍ଞାନିକ ଏବଂ ଶୈକ୍ଷିକ ସଂସ୍ଥା ଏବଂ ବ୍ୟବସାୟିକ ଗୋଷ୍ଠୀ ମଧ୍ୟରେ ସମ୍ପର୍କକୁ ପ୍ରୋତ୍ସାହନ ଓ ସୁବିଧା ମିଳିପାରିବ । ଏମାନେ ତତସମ୍ବନ୍ଧୀୟ ଗବେଷଣା ପ୍ରତିଷ୍ଠାନ ମଧ୍ୟରେ ସହଯୋଗକୁ ଆଗେଇ ନେଇପାରିବେ ।
ପାରାଲିମ୍ପିକ୍ସ କ୍ରୀଡ଼ାରେ ଉଚ୍ଚଡିଆଁରେ ରୌପ୍ୟ ପଦକ ବିଜୟ ପାଇଁ ପ୍ରବୀଣ କୁମାରଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ପାରାଲିମ୍ପିକ୍ସ କ୍ରୀଡ଼ାରେ ଉଚ୍ଚଡିଆଁରେ ରୌପ୍ୟ ପଦକ ବିଜୟ ନିମନ୍ତେ ପ୍ରବୀଣ କୁମାରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘ପାରାଲିମ୍ପିକ୍ସରେ ରୌପ୍ୟ ପଦକ ବିଜୟ ପାଇଁ ପ୍ରବୀଣ କୁମାରଙ୍କୁ ନେଇ ଗର୍ବ ଅନୁଭବ କରୁଛି । ଏହି ପଦକ ହେଉଛି ତାଙ୍କର କଠିନ ପରିଶ୍ରମ ଏବଂ ଅପୂର୍ବ ସମର୍ପଣର ଫଳ । ତାଙ୍କୁ ଅଭିନନ୍ଦନ । ଭବିଷ୍ୟତର ପ୍ରୟାସ ନିମନ୍ତେ ତାଙ୍କୁ ଶୁଭେଚ୍ଛା ।
ପ୍ରଧାନମନ୍ତ୍ରୀଙ୍କୁ ଭେଟିଲେ କେନିଆର ପୂର୍ବତନ ପ୍ରଧାନମନ୍ତ୍ରୀ ମହାମାନ୍ୟ ଶ୍ରୀ ରାଇଲା ଓଡିଙ୍ଗା

କେନିଆର ପୂର୍ବତନ ପ୍ରଧାନମନ୍ତ୍ରୀ ତଥା ସେଠାକାର ବିରୋଧି ଦଳ ନେତା ମହାମାନ୍ୟ ଶ୍ରୀ ରାଇଲା ଓଡିଙ୍ଗା ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ପ୍ରଧାନମନ୍ତ୍ରୀ ମୋଦୀ ଦଶବର୍ଷ ତଳେ ସେମାନଙ୍କ ନିବିଡତା ସମ୍ବନ୍ଧରେ ମନେପକାଇଥିଲେ ଯେତେବେଳେ କି ଗୁଜରାଟର ମୁଖ୍ୟମନ୍ତ୍ରୀ ଭାବେ ସେ କେନିଆ ଗସ୍ତରେ ଯାଇଥିଲେ । ଶ୍ରୀ ଓଡିଙ୍ଗା ମଧ୍ୟ 2009 ଓ 2012ରେ ତାଙ୍କ ଭାରତ ଗସ୍ତର ଅଭୁଲା ସ୍ମୃତିକୁ ମନେ ପକାଇଥିଲେ । ଦୁଇ ନେତା ଗତ କିଛି ବର୍ଷ ହେବ ଭାରତ ଓ କେନିଆ ମଧ୍ୟରେ ଥିବା ସମ୍ପର୍କରେ ହୋଇଥିବା ପ୍ରଗତି ସହ ପାରସ୍ପରିକ ସ୍ଵାର୍ଥ ଜଡିତ ଆଂଚଳିକ ଏବଂ ବୈଶ୍ୱିକ ପ୍ରସଙ୍ଗ ଉପରେ ମଧ୍ୟ ଆଲୋଚନା କରିଥିଲେ ।
ନବରାତ୍ରୀର ମହା ସପ୍ତମୀ ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବରାତ୍ରୀର ମହା ସପ୍ତମୀର ଶୁଭ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଶ୍ରୀ ମୋଦୀ ତାଙ୍କର ସମସ୍ତ ଭକ୍ତଙ୍କ ପାଇଁ ମା କାଳରାତ୍ରୀଙ୍କ ଆଶୀର୍ବାଦ ଲୋଡିଛନ୍ତି ଏବଂ ମା କାଳରାତ୍ରୀଙ୍କ ପ୍ରାର୍ଥନା (ସ୍ତୁତି) ମଧ୍ୟ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସୁଖପ୍ରସାନ୍ନାଭଦନାଂ ସ୍ମରନାନସୋରୁହାମ୍ ଏବଂ ସାନଚିଆନିତେଟକାଳରାତ୍ରୀମ ସର୍ବକାମସମୃଦ୍ଧିଦାମ । ନବରାତ୍ରିର ଶୁଭ ଅବସରରେ ଦେଶବାସୀଙ୍କୁ ଶୁଭେଚ୍ଛା । ମା କାଳରାତ୍ରୀଙ୍କ ଦୟା ଏବଂ ଅନୁଗ୍ରହ ସହିତ ଆପଣ ସମସ୍ତେ ଏକ ଉଜ୍ଜ୍ୱଳ ଏବଂ ସୁଖମୟ ଜୀବନଯାପନ କରନ୍ତୁ । ତାଙ୍କ ସହିତ ଜଡିତ ଏକ ପ୍ରାର୍ଥନା ।”
ଫ୍ରାନ୍ସ ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକର ପ୍ରେସ ବିଜ୍ଞପ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୨ ମସିହା ମଇ ୪ ତାରିଖରେ କୋପେନହାଗେନରେ ଅନୁଷ୍ଠିତ ଦ୍ୱିତୀୟ ଭାରତ-ନର୍ଡିକ ସମ୍ମିଳନୀରୁ ଫେରୁଥିବା ସମୟରେ ସରକାରୀ ଗସ୍ତରେ ଫ୍ରାନ୍ସ ଯାଇଥିଲେ । ୨. ପ୍ୟାରିସରେ ପ୍ରଧାନମନ୍ତ୍ରୀ ଫ୍ରାନ୍ସର ମାନ୍ୟବର ରାଷ୍ଟ୍ରପତି ଶ୍ରୀ ଇମାନୁଏଲ୍ ମାକ୍ରୋନ୍‌ଙ୍କୁ ଭେଟିଥିଲେ ଏବଂ ମୁହାଁ ମୁହିଁ ଓ ପ୍ରତିନିଧୀ ସ୍ତରୀୟ ଆଲୋଚନା କରିଥିଲେ । ପ୍ରତିରକ୍ଷା, ମହାକାଶ, ସାମୁଦ୍ରିକ ଅର୍ଥନୀତି, ବେସାମରିକ ଆଣବିକ ଏବଂ ଲୋକମାନଙ୍କ ମଧ୍ୟରେ ପାରସ୍ପାରିକ ସମ୍ପର୍କ ସମେତ ବିଭିନ୍ନ ଦ୍ୱିପାକ୍ଷିକ ପ୍ରସଙ୍ଗର ପରିସର ଉପରେ ଦୁଇ ନେତା ଆଲୋଚନା କରିଥିଲେ । ୩. ଦୁଇ ନେତା ମଧ୍ୟ ଆଞ୍ଚଳିକ ଏବଂ ବିଶ୍ୱର ସୁରକ୍ଷା ଦୃଷ୍ଟିକୋଣର ସମୀକ୍ଷା କରିଛନ୍ତି ଏବଂ ବିଶ୍ୱସ୍ତରୀୟ ଶାନ୍ତି ପାଇଁ ଭାରତ-ଫ୍ରାନ୍ସ ରଣନୀତିକ ସହଯୋଗକୁ ଏକ ଶକ୍ତିରେ ପରିଣତ କରିବାର ଉପାୟ ଉପରେ ଆଲୋଚନା କରିଛନ୍ତି । ପ୍ରଧାନମନ୍ତ୍ରୀଙ୍କ ଫ୍ରାନ୍ସ ଗସ୍ତ କେବଳ ଦୁଇ ଦେଶ ମଧ୍ୟରେ ନୁହେଁ ଦୁଇ ନେତାଙ୍କ ମଧ୍ୟରେ ଦୃଢ ବନ୍ଧୁତା ଏବଂ ଶୁଭେଚ୍ଛା ପ୍ରଦର୍ଶନ କରିଛି । ୪. ପ୍ରଧାନମନ୍ତ୍ରୀ ଶୀଘ୍ର ଭାରତ ଗସ୍ତରେ ଆସିବା ପାଇଁ ରାଷ୍ଟ୍ରପତି ମାକ୍ରୋନଙ୍କୁ ଆମନ୍ତ୍ରଣ କରିଥିଲେ । ୫. ଆଲୋଚନା ପରେ ଏକ ମିଳିତ ବିବୃତ୍ତି ଜାରି ହୋଇଥିଲା, ଯାହା ଏଠାରେ ଦେଖାଯାଇପାରେ
“ସମ୍ବାଦ”- ସଂଘର୍ଷ ଏଡ଼ାଇବା ଏବଂ ପରିବେଶ ସଚେତନତା ପାଇଁ ଏକ ଜାଗତିକ ଉପକ୍ରମର ଦ୍ୱିତୀୟ ସଂସ୍କରଣ ପାଇଁ ପ୍ରଧାନମନ୍ତ୍ରୀଙ୍କ ଭିଡ଼ିଓ ବାର୍ତ୍ତା

ଆଜି ଏବଂ ଆସନ୍ତାକାଲି ୟାଙ୍ଗୁନ୍ ଠାରେ “ସମ୍ବାଦ”- ସଂଘର୍ଷ ଏଡ଼ାଇବା ଏବଂ ପରିବେଶ ସଚେତନତା ପାଇଁ ଏକ ଜାଗତିକ ଉପକ୍ରମର ଦ୍ୱିତୀୟ ସଂସ୍କରଣ ଆୟୋଜିତ ହେଉଛି । ନୂଆଦିଲ୍ଲୀ ଠାରେ ସେପ୍ଟେମ୍ବର 2015ରେ ବିବେକାନନ୍ଦ କେନ୍ଦ୍ର ଏହି ଅଭିନବ ସମ୍ମିଳନୀର ପ୍ରଥମ ସଂସ୍କରଣ ଆୟୋଜନ କରିଥିଲା । ଏଥିରେ ବିଭିନ୍ନ ଧର୍ମ ଏବଂ ପରମ୍ପରାର ପ୍ରତିନିଧି ଯୋଗଦେଇଥିଲେ ଯେଉଁଥିରେ ପ୍ରଧାନମନ୍ତ୍ରୀ ଉଦ୍ବୋଧନ ଦେଇଥିଲେ । ସମ୍ବାଦର ଦ୍ୱିତୀୟ ସଂସ୍କରଣ ପାଇଁ ଏକ ଭିଡିଓ ବାର୍ତ୍ତାରେ ପ୍ରଧାନମନ୍ତ୍ରୀ କହିଛନ୍ତି ଯେ ସାରା ବିଶ୍ୱର ସମାଜଗୁଡ଼ିକ ଆଜି ଭିନ୍ନ ପ୍ରଶ୍ନର ସମ୍ମୁଖୀନ ହେଉଛନ୍ତି, ଯେପରିକି: ସଂଘର୍ଷ ଏଡ଼ାଇବା କିପରି? ଜଳବାୟୁ ପରିବର୍ତ୍ତନ ଭଳି ଜାଗତିକ ଆହ୍ୱାନର ମୁକାବିଲା କିପରି କରାଯିବ? କିଭଳି ଶାନ୍ତି ଏବଂ ସୌହାର୍ଦ୍ଦ୍ୟ ସହ ରହିବା ଏବଂ ଆମ ଜୀବନକୁ ସୁରକ୍ଷିତ ରଖିପାରିବା? ସେ କହିଥିଲେ ଯେ ବିଭିନ୍ନ ଧର୍ମ, ସଭ୍ୟତା ଏବଂ ଆଧ୍ୟାତ୍ମିକତାର ବହୁମୁଖୀ ଦିଗରେ ଲୁଚି ରହିଥିବା ମାନବିକତା ବିଚାରର ସବୁଠୁ ଲମ୍ବା ପରମ୍ପରା ଏସବୁ ପ୍ରଶ୍ନର ଉତ୍ତର ଖୋଜିବାରେ ନେତୃତ୍ୱ ନେବା ସ୍ୱାଭାବିକ । ପ୍ରଧାନମନ୍ତ୍ରୀ କହିଥିଲେ ଯେ “ସେ ପ୍ରାଚୀନ ଭାରତର ଏକ ଉତ୍ପାଦ ଯାହା ବିଭିନ୍ନ ଜଟିଳ ପ୍ରସଙ୍ଗରେ ଆଲୋଚନା ଉପରେ ଦୃଢ଼ ଭାବେ ବିଶ୍ୱାସ କରିଥାଏ ।” ସେ କହିଥିଲେ ଯେ ପ୍ରାଚୀନ ଭାରତୀୟ ବିଷୟ “ତର୍କ ଶାସ୍ତ୍ର” ଆଲୋଚନା ଏବଂ ବିତର୍କ ଉପରେ ଆଧାରିତ ଯାହା ମତ ବିନିମୟ ଏବଂ ସଂଘର୍ଷ ଏଡ଼ାଇବାର ଏକ ଉପାୟ । ଭାରତୀୟ ପୁରାଣର ଉଦାହରଣ ଦେଇ ଭଗବାନ ରାମ, ଭଗବାନ କୃଷ୍ଣ, ଭଗବାନ ବୁଦ୍ଧ ଏବଂ ଭକ୍ତ ପ୍ରହ୍ଲାଦଙ୍କ ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଏମାନେ ସମସ୍ତେ ଧର୍ମ ପ୍ରତିଷ୍ଠା ଉଦ୍ଦେଶ୍ୟରେ କର୍ମ କରିଥିଲେ ଯାହା ପ୍ରାଚୀନତାରୁ ଆଧୁନିକତା ମଧ୍ୟରେ ଭାରତୀୟମାନଙ୍କୁ ବାନ୍ଧି ରଖିପାରିଥିଲା । ପ୍ରଧାନମନ୍ତ୍ରୀ କହିଥିଲେ ଯେ ବିଭିନ୍ନ ଗୋଷ୍ଠୀ ମଧ୍ୟରେ ବିଭେଦ ଏବଂ ବିଶ୍ୱବ୍ୟାପୀ ବିଭିନ୍ନ ରାଷ୍ଟ୍ର ଓ ସମାଜ ମଧ୍ୟରେ ସଂଘର୍ଷ ସୃଷ୍ଟି କରୁଥିବା ଧାର୍ମିକ ରୁଢ଼ିବାଦ ଏବଂ ପୂର୍ବଧାରଣାର ଗଭୀର ଚେରକୁ କାଟିବାର ଏକମାତ୍ର ମାର୍ଗ ହେଉଛି “ସମ୍ବାଦ” ବା “ବିତର୍କ” । ପ୍ରଧାନମନ୍ତ୍ରୀ କହିଥିଲେ ଯେ ମଣିଷ ଯଦି ପ୍ରକୃତିର ଯତ୍ନ ନ’ନିଏ, ପ୍ରକୃତି ଜଳବାୟୁ ପରିବର୍ତ୍ତନ ରୂପରେ ପ୍ରତିକ୍ରିୟା ପ୍ରକାଶ କରିଥାଏ । ପରିବେଶ ଆଇନ ଏବଂ ନୀତିନିୟମ, ଆଧୁନିକ ସମାଜରେ ଆବଶ୍ୟକ ହୋଇଥିବା ବେଳେ, ଏହା ପ୍ରକୃତିକୁ ଏକ ନ୍ୟୁନ ସୁରକ୍ଷା ଦେଇଥାଏ, ତେଣୁ ସେ ସୁସଂଗତ ପରିବେଶ ସୁରକ୍ଷା ପାଇଁ ଆହ୍ୱାନ ଜଣାଇଥିଲେ । ମଣିଷ ନିଶ୍ଚିତ ଭାବେ ପ୍ରକୃତି ସହ ସମ୍ପର୍କ ରଖିବା ଉଚିତ, ମଣିଷ ନିଶ୍ଚିତ ଭାବେ ପ୍ରକୃତିକୁ ସମ୍ମାନ ଦେବା ଉଚିତ, ଏହାକୁ ଶୋଷଣ କରିବାର ଏକ ସମ୍ବଳ ଭାବେ ବିବେଚନା କରିବା ଉଚିତ ନୁହେଁ ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । “ମୋର ବିଶ୍ୱାସ ଯେ ଏକ ଆନ୍ତଃସଂଯୁକ୍ତ ଏବଂ ଆନ୍ତଃନିର୍ଭରଶୀଳ ଏକବିଂଶ ଶତାବ୍ଦୀର ବିଶ୍ୱରେ ଆତଙ୍କବାଦରୁ ଜଳବାୟୁ ପରିବର୍ତ୍ତନ ଭଳି ଏକାଧିକ ଜାଗତିକ ଆହ୍ୱାନର ସମାଧାନ ଏସିଆର ସର୍ବପ୍ରାଚୀନ ଆଲୋଚନା ଏବଂ ବିତର୍କ ପରମ୍ପରାରୁ ବାହାରିବ ବୋଲି ପ୍ରଧାନମନ୍ତ୍ରୀ କହିଥିଲେ ।”
ଆଥଲେଟିକ୍ସ ପୁରୁଷ ଟ୍ରିପଲ ଜମ୍ପରେ ସ୍ୱର୍ଣ୍ଣ ପଦକ ଜିତିଥିବାରୁ ଏଲଧୋସ ପାଉଲଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ସିଡବ୍ଲ୍ୟୁଜି ୨୦୨୨ ରେ ଆଥଲେଟିକ୍ସ ପୁରୁଷ ଟ୍ରିପଲ ଜମ୍ପରେ ସ୍ୱର୍ଣ୍ଣ ପଦକ ଜିତିଥିବାରୁ ଏଲଧୋସ ପାଉଲଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆଜିର ଟ୍ରିପଲ୍ ଜମ୍ପ ପ୍ରତିଯୋଗିତାଣ୍ଟଐତିହାସିକ ଅଟେ । ଆମର ଆଥଲେଟମାନେ ଉତ୍କୃଷ୍ଟ ପ୍ରଦର୍ଶନ କରିଛନ୍ତି । ସ୍ୱର୍ଣ୍ଣ ପଦକ ଜିତିଥିବା ତଥା ପୂର୍ବ ଆନ୍ତର୍ଜାତୀୟ ପ୍ରତିଯୋଗିତାରେ ତାଙ୍କର ଭଲ ପ୍ରଦର୍ଶନକୁ ସମର୍ଥନ କରିଥିବା ଚମତ୍କାର ପ୍ରତିଭାବାନ ଏଲଧୋସ ପାଉଲଙ୍କୁ ଅଭିନନ୍ଦନ । ତାଙ୍କର ଉତ୍ସର୍ଗୀକୃତ ପ୍ରଶଂସନୀୟ ଅଟେ । #Cheer4India”
ବିଜୟ ଦିବସ ଅବସରରେ ଆର୍ମି ହାଉସରେ ‘ଆଟ୍‍ ହୋମ୍‍’  ସମାରୋହରେ ଯୋଗ ଦେଇଥିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଜୟ ଦିବସ ଅବସରରେ ଆର୍ମି ହାଉସରେ ‘ଆଟ୍‍ ହୋମ୍‌’ ସମାରୋହରେ ଯୋଗ ଦେଇଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ବିଜୟ ଦିବସର ପୂର୍ବ ସଂଧ୍ୟାରେ ଆର୍ମି ହାଉସରେ ‘ଆଟ୍‍ ହୋମ୍‍’ ସମାରୋହରେ ଯୋଗ ଦେଇଥିଲି । ୧୯୭୧ ଯୁଦ୍ଧରେ ବିଜୟ ହାସଲ କରିଥିବା ଆମର ସଶସ୍ତ୍ର ବାହିନୀର ବୀରତ୍ୱକୁ ଭାରତ କଦାପି ଭୁଲିବ ନାହିଁ ।”
ଶ୍ରମିକ ସଂଗଠନଗୁଡ଼ିକୁ ମାନ୍ୟତା ପ୍ରଦାନ ବ୍ୟବସ୍ଥା ଲାଗି ଶ୍ରମିକ ସଂଗଠନ ଆଇନ, 1926ରେ ସଂଶୋଧନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଶ୍ରମିକ ସଂଗଠନଗୁଡ଼ିକୁ ମାନ୍ୟତା ପ୍ରଦାନ ସମ୍ପର୍କରେ ବ୍ୟବସ୍ଥା କରିବା ଲାଗି ଶ୍ରମିକ ସଂଗଠନ ଆଇନ, 1926ରେ ସଂଶୋଧନ ପ୍ରସ୍ତାବକୁ ଅନୁମୋଦନ କରିଛନ୍ତି । ଲାଭ : ଏହି ଅନୁମୋଦନ ଫଳରେ ନିମ୍ନଲିଖିତ ସହାୟତା ମିଳିବ କେନ୍ଦ୍ର ଏବଂ ରାଜ୍ୟସ୍ତରରେ ଶ୍ରମିକ ସଂଗଠନଗୁଡ଼ିକୁ ମାନ୍ୟତା ତ୍ରିପକ୍ଷୀୟ ପରିଷଦରେ ଶ୍ରମିକମାନଙ୍କ ଉଚିତ ପ୍ରତିନିଧିତ୍ୱ ସୁନିଶ୍ଚିତ କରିବା ସରକାରଙ୍କ ଦ୍ୱାରା ଶ୍ରମଜୀବୀଙ୍କ ପ୍ରତିନିଧିତ୍ୱରେ ମନଇଚ୍ଛା ନାମାଙ୍କନକୁ ରୋକିବା ମାଲିମୋକଦ୍ଦମା ଏବଂ ଶିଳ୍ପ ଅଶାନ୍ତି ହ୍ରାସ କରିବା ଏହି ପ୍ରସ୍ତାବିତ ଆଇନ ସରକାରଙ୍କ ଦ୍ୱାରା ତ୍ରିପକ୍ଷୀୟ ସଂସ୍ଥାରେ ଶ୍ରମିକ ପ୍ରତିନିଧିମାନଙ୍କ ନାମାଙ୍କନକୁ ଅଧିକ ପାରଦର୍ଶୀ କରିବା ସୁନିଶ୍ଚିତ କରିବ । ଫଳରେ ମାନ୍ୟତାପ୍ରାପ୍ତ ଶ୍ରମିକ ସଂଗଠନ ଶିଳ୍ପ ସଦ୍ଭାବକୁ ବଜାୟ ରଖିବା ଲାଗି ଉତ୍ତରଦାୟୀ ହେବେ । କେନ୍ଦ୍ର ଏବଂ ରାଜ୍ୟସ୍ତରରେ ଶ୍ରମିକ ସଂଗଠନଗୁଡ଼ିକୁ ମାନ୍ୟତା ଲାଗି ବିଭିନ୍ନ ବିଭାଗ ଦ୍ୱାରା କରାଯାଉଥିବା ପ୍ରକ୍ରିୟାର ଜାଲିଆତିକୁ ବନ୍ଦ କରାଯାଇପାରିବ । ମାନ୍ୟତାପ୍ରାପ୍ତ ଶ୍ରମିକ ସଂଗଠନଗୁଡ଼ିକୁ କେନ୍ଦ୍ର ଏବଂ ରାଜ୍ୟସ୍ତରରେ ସ୍ୱତନ୍ତ୍ର ଭୂମିକା ଅର୍ପଣ କରାଯାଇପାରିବ ।
ବାରାଣସୀରେ ପ୍ରମୁଖ ବିକାଶୋନ୍ମୁଖୀ ପ୍ରକଳ୍ପଗୁଡିକକୁ ଉଦଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାରାଣସୀସ୍ଥିତ ବନାରସ ହିନ୍ଦୁ ବିଶ୍ୱବିଦ୍ୟାଳୟଠାରେ ଏକ ଜନସମାବେଶରେ କେତେକ ପ୍ରମୁଖ ବିକାଶ ପ୍ରକଳ୍ପର ଉଦଘାଟନ ଏବଂ ଆଧାରଶିଳା ରଖିଥିଲେ । ଉଦଘାଟିତ ହୋଇଥିବା ପ୍ରକଳ୍ପଗୁଡିକ ମଧ୍ୟରେ ପୁରୁଣା କାଶୀ ପାଇଁ ସମନ୍ୱିତ ଶକ୍ତି ବିକାଶ ଯୋଜନା ଏବଂ ବନାରସ ହିନ୍ଦୁ ବିଶ୍ୱବିଦ୍ୟାଳୟର ଅଟଳ ନବୋନ୍ୱେଷ କେନ୍ଦ୍ର ରହିଛି । ଆଧାରଶିଳା ସ୍ଥାପନ କରାଯାଇଥିବା ପ୍ରକଳ୍ପଗୁଡିକ ମଧ୍ୟରେ ହିନ୍ଦୁ ବିଶ୍ୱବିଦ୍ୟାଳୟରେ ଆଂଚଳିକ ଚକ୍ଷୁ ଚିକିତ୍ସା କେନ୍ଦ୍ର ରହିଛି । ଆଜି ଉଦଘାଟନ ଏବଂ ଆଧାରଶିଳା ସ୍ଥାପନ କରାଯାଇଥିବା ମୋଟ ପ୍ରକଳ୍ପର ମୂଲ୍ୟ 550 କୋଟି ଟଙ୍କା । ଏହି ଅବସରରେ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ବାରାଣସୀରେ ପରିବର୍ତ୍ତନ ଅଣାଯିବା ତଥା ସହରର ସମୃଦ୍ଧ ଐତିହ୍ୟକୁ ସଂରକ୍ଷିତ କରିବାର ପ୍ରଚେଷ୍ଟା କରାଯାଉଛି । ସେ କହିଥିଲେ ଯେ ସହରର ପ୍ରାଚୀନ ପରିଚୟକୁ ସୁରକ୍ଷିତ ରଖି ସହରର ବିକାଶ କରାଯାଉଛି । ସେ କହିଥିଲେ ଯେ କାଶୀର ଜନସାଧାରଣଙ୍କ 4 ବର୍ଷର ସଂକଳ୍ପ ଦ୍ୱାରା ଯେଉଁ ପରିବର୍ତ୍ତନ ଅଣାଯାଇଛି ତାହା ଏବେ ପରିଲକ୍ଷିତ ହେଉଛି । ଶ୍ରୀ ନରେନ୍ଦ୍ର ମୋଦୀ ବିଦ୍ୟୁତ, ସଡକ ତଥା ଅନ୍ୟ ଭିତ୍ତିଭୂମି କ୍ଷେତ୍ରରେ ଜାରି ରହିଥିବା ବିଭିନ୍ନ ପ୍ରକଳ୍ପଗୁଡିକର ଉଦାହରଣ ଦେଇ କହିଥିଲେ ଯେ ଏହି ପ୍ରକଳ୍ପଗୁଡିକରେ ଦୃତ ପ୍ରଗତି ପରିଲକ୍ଷିତ ହେଉଛି ଏବଂ ଏହାଦ୍ୱାରା ବାରାଣସୀ ତଥା ଆଖପାଖ ଅଂଚଳର ଲୋକମାନଙ୍କ ଜୀବନ ଶୈଳୀରେ ପରିବର୍ତ୍ତନ ହୋଇପାରିଛି । ଯେତେବେଳେ ଲୋକମାନେ ବାରାଣସୀ କ୍ୟାଣ୍ଟ ଷ୍ଟେସନର ଛବି ଅନଲାଇନ ପୋଷ୍ଟ କରିବାର ଦେଖିଥାନ୍ତି ସେତେବେଳେ ସେ ଅତ୍ୟନ୍ତ ଆନନ୍ଦ ଅନୁଭବ କରନ୍ତି । ପ୍ରଧାନମନ୍ତ୍ରୀ ପରିବହନ ସଂରଚନାର ଆଧୂନିକିକରଣ ଦିଗରେ କରାଯାଉଥିବା କାର୍ଯ୍ୟ ବିଷୟରେ ମଧ୍ୟ ଆଲୋକପାତ କରିଥିଲେ । ସେ ସ୍ୱଚ୍ଛତା ଦିଗରେ ଏବଂ ସହରର ସୌନ୍ଦର୍ଯ୍ୟକରଣ କ୍ଷେତ୍ରରେ କରାଯାଉଥିବା କାର୍ଯ୍ୟର ମଧ୍ୟ ଆଲୋଚନା କରିଥିଲେ । ସେ କହିଥିଲେ ଯେ ପର୍ଯ୍ୟଟନ କ୍ଷେତ୍ରରେ ପରିବର୍ତ୍ତନ ଆଣିବାର ପ୍ରଚେଷ୍ଟା ଏକ ନିରନ୍ତର ପ୍ରୟାସ । ଏହି ପରିପ୍ରେକ୍ଷୀରେ ସାରନାଥଠାରେ କରାଯାଉଥିବା କାର୍ଯ୍ୟ ବିଷୟରେ ମଧ୍ୟ ଆଲୋକପାତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ସଡକ, ବିଜୁଳି ଏବଂ ପାନୀୟ ଜଳ ଭଳି ଅତ୍ୟାବଶ୍ୟକ ସୁବିଧାଗୁଡିକ ମଧ୍ୟ ବାରାଣସୀର ଆଖପାଖ ଗ୍ରାମୀଣ ଅଂଚଳ ପର୍ଯ୍ୟନ୍ତ ଉପଲବ୍ଧ । ସେ କହିଥିଲେ ଯେ କାଶୀ ଏବେ ସ୍ୱାସ୍ଥ୍ୟ କେନ୍ଦ୍ରର ପେଣ୍ଠସ୍ଥଳୀ ଭାବେ ପରିଚିତ । ଆଜି ଉଦଘାଟିତ ଅଟଳ ନବୋନ୍ୱେଷ କେନ୍ଦ୍ରର ଉଲ୍ଲେଖ କରି ସେ କହିଥିଲେ ଯେ ଷ୍ଟାର୍ଟ ଅପ ଏବେ ଏହାସହିତ ସଂଯୋଗ ହୋଇପାରିଛି । ସେ କହିଥିଲେ ଯେ ଦେଶର ବଚ୍ଛା ବଚ୍ଛା ସହର ମଧ୍ୟରେ ଏବେ ବାରାଣସୀ ଅନ୍ୟତମ ଯେଉଁଠାରେ ପାଇପ ମାଧ୍ୟମରେ ରୋଷେଇ ଗ୍ୟାସ ଉପଲବ୍ଧ କରାଯାଉଛି । ସଂକଳ୍ପବଦ୍ଧ ହୋଇ ସହରର ଉନ୍ନତିକରଣରେ ସ୍ୱତଃପ୍ରବୃତ ଭାବେ ଯୋଗଦାନ କରିବାକୁ ପ୍ରଧାନମନ୍ତ୍ରୀ ବାରାଣସୀର ଜନସାଧାରଣଙ୍କୁ ନିବେଦନ କରିଥିଲେ ।
ଶତୃ ସମ୍ପତ୍ତି ଅଂଶଧନ ବିକ୍ରି ପାଇଁ ନିର୍ଦ୍ଧାରିତ ପ୍ରକ୍ରିୟା ଏବଂ କାର୍ଯ୍ୟପଦ୍ଧତିକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଶତୃ ସମ୍ପତ୍ତି ଅଂଶଧନ ବିକ୍ରି ଲାଗି ପ୍ରକ୍ରିୟା ଓ କାର୍ଯ୍ୟପଦ୍ଧତିକୁ ମଞ୍ଜୁରି ଦେଇଛନ୍ତି ଯା’ର ବିବରଣୀ ନିମ୍ନରେ ପ୍ରଦତ୍ତ ହେଲା:- 1. ଶତୃ ସମ୍ପତ୍ତି ଅଧିନିୟମ 1968ର ଧାରା 8-ଏର ଉପଧାରା-1 ଅନୁଯାୟୀ ସ୍ୱରାଷ୍ଟ୍ର ମନ୍ତ୍ରଣାଳୟର ଅଭିରକ୍ଷା/ଭାରତ ଶତୃ ସମ୍ପତ୍ତି ପରୀକ୍ଷଣ ଅଧୀନ ଶତୃ ସମ୍ପତ୍ତି ଅଂଶଧନଗୁଡ଼ିକର ବିକ୍ରି ଲାଗି “ନୀତିଗତ ଭାବେ’ ମଞ୍ଜୁରି ଦିଆଯାଇଛି । 2. ଏଗୁଡ଼ିକ ବିକ୍ରି କରିବା ଲାଗି ଶତୃ ସମ୍ପତ୍ତି ଅଧିନିୟମ 1968ର ଧାରା 8 ଏର ଉପଧାରା-7ର ବ୍ୟବସ୍ଥା ଅଧୀନରେ ନିବେଶ ଏବଂ ସରକାରୀ ସମ୍ପତ୍ତି ପରିଚାଳନା ପାଇଁ କ୍ଷମତା ପ୍ରଦାନ କରାଯାଇଛି । 3. ପୁଞ୍ଜି ପ୍ରତ୍ୟାହାର ଲାଭ ସ୍ୱରୂପ ବିକ୍ରିଲବ୍ଧ ଉପାର୍ଜ୍ଜନକୁ ଅର୍ଥ ମନ୍ତ୍ରଣାଳୟ ଦ୍ୱାରା ଧାରିତ ସରକାରୀ ଖାତାରେ ଜମା କରାଯିବ । ବିସ୍ତୃତ ବିବରଣୀ : 1. 20,323 ଅଂଶଧନ ଧାରକମାନଙ୍କ 996ଟି କମ୍ପାନୀରେ ମୋଟ 6,50,75,877 ଅଂଶଧନ ସିଇପିଆଇର ଅଭିରକ୍ଷା ଅଧୀନରେ ରହିଛି । ଏହି 996ଟି କମ୍ପାନୀ ମଧ୍ୟରୁ 588ଟି ସକ୍ରିୟ/କାର୍ଯ୍ୟକ୍ଷମ କମ୍ପାନୀ ରହିଛି । ଏଥିମଧ୍ୟରୁ 139ଟି କମ୍ପାନୀ ତାଲିକାଭୁକ୍ତ ଏବଂ ଅବଶିଷ୍ଟ କମ୍ପାନୀ ଅଣତାଲିକାଭୁକ୍ତ । ଏହି ଅଂଶଧନଗୁଡ଼ିକୁ ବିକ୍ରି କରିବାର ପ୍ରକ୍ରିୟା ନିମନ୍ତେ ସଡ଼କ ପରିବହନ ଏବଂ ରାଜପଥ ମନ୍ତ୍ରୀ ତଥା ସ୍ୱରାଷ୍ଟ୍ର ମନ୍ତ୍ରୀଙ୍କୁ ସାମିଲ କରି ଅର୍ଥମନ୍ତ୍ରୀଙ୍କ ଅଧ୍ୟକ୍ଷତାରେ ଗଠିତ ବିକଳ୍ପ କାର୍ଯ୍ୟପଦ୍ଧତି (ଏଏମ) ଠାରୁ ମଞ୍ଜୁରି ହାସଲ କରିବାକୁ ହୋଇଥାଏ । ଅଧିକାରୀମାନଙ୍କ ଉଚ୍ଚସ୍ତରୀୟ କମିଟି ଏଏମର ସହାୟତା କରିବ । ଏହାର ସହ-ଅଧ୍ୟକ୍ଷ ଭାବେ ସଚିବ, ଡିଆଇପିଏଏମ ଏବଂ ସ୍ୱରାଷ୍ଟ୍ର ମନ୍ତ୍ରଣାଳୟର ସଚିବ (ଡିଇଏ, ଡିଏଲଏ, କର୍ପୋରେଟ ବ୍ୟାପାର ମନ୍ତ୍ରଣାଳୟ ଏବଂ ସିଇପିଆଇର ପ୍ରତିନିଧିମାନଙ୍କ ସହିତ) ରହିବେ । ଏହା ଅଂଶଧନଗୁଡ଼ିକର ବିକ୍ରି ଲାଗି ପରିମାଣ, ମୂଲ୍ୟ/ମୂଲ୍ୟସୂଚୀ, ନୀତି ଏବଂ କାର୍ଯ୍ୟପଦ୍ଧତି ସମ୍ପର୍କରେ ସୁପାରିସ କରିବ । 2. ଶତୃ ଅଂଶଧନଗୁଡ଼ିକର କୌଣସି ପ୍ରକାରର ବିକ୍ରି ଆରମ୍ଭ କରିବା ପୂର୍ବରୁ ସିଆଇପିଆଇ ଏହା ପ୍ରମାଣିତ କରିବ ଯେ ଶତୃ ଅଂଶଧନଗୁଡ଼ିକର ଏହି ବିକ୍ରୟ କୌଣସି ନ୍ୟାୟାଳୟ, ଟ୍ରିବ୍ୟୁନାଲ କିମ୍ବା କୌଣସି ପ୍ରାଧିକରଣ କିମ୍ବା ବର୍ତ୍ତମାନ ଲାଗୁ କୌଣସି ଆଇନ ଦ୍ୱାରା ପ୍ରତିବନ୍ଧିତ ନୁହେଁ ଏବଂ ଏହାର ସରକାରଙ୍କ ଦ୍ୱାରା ଫଇସଲା ଯୋଗ୍ୟ ଅଟେ । 3. ଚଳତ ଶତୃ ସମ୍ପତ୍ତିର ଫଇସଲା ଲାଗି, ଯାହା ବର୍ତ୍ତମାନ ଆବଶ୍ୟକ ଅଟେ, ପରାମର୍ଶଦାତା/ମାର୍ଚେଣ୍ଟ ବ୍ୟାଙ୍କ, ଆଇନଗତ ପରାମର୍ଶଦାତା, ବିକ୍ରି ବ୍ରୋକର ଆଦିଙ୍କ ଭଳି ମଧ୍ୟବର୍ତ୍ତୀମାନଙ୍କ ଖୋଲା ଟେଣ୍ଡର/ସୀମିତ ଟେଣ୍ଡର ପ୍ରକ୍ରିୟା ମାଧ୍ୟମରେ ଡିଆଇପିଏଏମଙ୍କ ଦ୍ୱାରା ନିଯୁକ୍ତ କରାଯିବ । ଆନ୍ତଃମନ୍ତ୍ରଣାଳୟ ଗୋଷ୍ଠୀ (ଆଇଏମଜି) ବିକ୍ରି ପ୍ରକ୍ରିୟା ଲାଗି ମାର୍ଗଦର୍ଶନ କରିବ । 1968ର ଅଧିନିୟମରେ “ଶତୃ’ର ପରିଭାଷା ନିମ୍ନପ୍ରକାରେ ରହିଛି : “ଶତୃ’ କିମ୍ବା “ଶତୃ ବିଷୟ’ କିମ୍ବା “ଶତୃ ସଂସ୍ଥା’ର ଉଦ୍ଦେଶ୍ୟ ସେହି ବ୍ୟକ୍ତି କିମ୍ବା ଦେଶ ସହ ଜଡ଼ିତ ଯାହା ଏକ ଶତୃ, ଶତୃ ବିଷୟ କିମ୍ବା ଏକ ଶତୃ ସଂସ୍ଥା ଥିଲା, ଭାରତର ପ୍ରତିରକ୍ଷା ଅଧିନିୟମ ଏବଂ ନିୟମାବଳୀ ଅନ୍ତର୍ଗତ ଯେପରି ମାମଲା ହୋଇଥାଉ, କିନ୍ତୁ ଏଥିରେ ଭାରତର ନାଗରିକ ସାମିଲ ହୁଅନ୍ତି ନାହିଁ । 2017ର ସଂଶୋଧନ ଦ୍ୱାରା ଏଥିରେ ଏହାର ଆଇନଗତ ଉତ୍ତରାଧିକାରୀ କିମ୍ବା ବଂଶଜ, ସେ ଭାରତର ନାଗରିକ ହୁଅନ୍ତୁ ବା ନହୁଅନ୍ତୁ କିମ୍ବା ଏପରି ଦେଶର ନାଗରିକ ହୋଇଥାନ୍ତୁ ଯେଉଁମାନେ ଭାରତର ଶତୃ ହୋଇଥା’ନ୍ତୁ ବା ନ ହୋଇଥା’ନ୍ତୁ ଏବଂ ଯିଏ ନିଜ ଜାତୀୟତା ବଦଳାଇଥିବ, ସେମାନଙ୍କୁ ପ୍ରତିବଦଳ କରାଯାଇଛି । ପ୍ରଭାବ : 1. ଏହି ନିଷ୍ପତ୍ତି ଦ୍ୱାରା 1968 ଶତୃ ସମ୍ପତ୍ତି ଅଧିନିୟମ ଲାଗୁ ହେବା ପରେ ବହୁ ଦଶନ୍ଧି ଧରି ବେକାର ହୋଇ ପଡ଼ି ରହିଥିବା ଶତୃ ସମ୍ପତ୍ତି ଅଂଶଧନର ମୁଦ୍ରୀକରଣ ହୋଇପାରିବ । 2. 2017ରେ ସଂଶୋଧନ ଦ୍ୱାରା ଶତୃ ସମ୍ପତ୍ତିର ଫଇସଲା ଲାଗି ଏକ ଆଇନଗତ ବ୍ୟବସ୍ଥା କରାଯାଇଥିଲା । 3. ଶତୃ ସମ୍ପତ୍ତି ଅଂଶଧନଗୁଡ଼ିକର ବିକ୍ରି ଲାଗି ପ୍ରକ୍ରିୟା ଏବଂ ବ୍ୟବସ୍ଥାର ମଞ୍ଜୁରି ପରେ ଏବେ ଏଗୁଡ଼ିକର ବିକ୍ରି ପାଇଁ ଏକ ବ୍ୟବସ୍ଥା ଗଠନ କରାଯାଇଛି । ଗୁରୁତ୍ୱପୂର୍ଣ୍ଣ ପ୍ରଭାବ : ଏହି ନିଷ୍ପତ୍ତି ଦ୍ୱାରା ବହୁ ଦଶନ୍ଧୀ ଧରି ବେକାର ହୋଇ ପଡ଼ିରହିଥିବା ଅଚଳ ଶତୃ ସମ୍ପତ୍ତିର ମୁଦ୍ରୀକରଣ ହୋଇପାରିବ । ଏହାର ବିକ୍ରୟରୁ ପ୍ରାପ୍ତ ଧନର ଉପଯୋଗ ବିକାଲ ଏବଂ ସମାଜ କଲ୍ୟାଣ କାର୍ଯ୍ୟକ୍ରମରେ କରାଯାଇପାରିବ ।
ପ୍ରୟାଗରାଜରେ ପ୍ରଧାନମନ୍ତ୍ରୀ : ନୂଆ ବିମାନ ବନ୍ଦର କମ୍ପ୍ଲେକ୍ସ, କୁମ୍ଭ ମେଳା ପାଇଁ ସମନ୍ୱିତ କମାଣ୍ଡ ଏବଂ ନିୟନ୍ତ୍ରଣ କେନ୍ଦ୍ରର ଉଦ୍ଘାଟନ ସହ ଶୁଭାରମ୍ଭ କଲେ ବିଭିନ୍ନ ଉନ୍ନୟନ ପ୍ରକଳ୍ପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପ୍ରୟାଗରାଜ ଠାରେ କୁମ୍ଭମେଳା ପାଇଁ ସମନ୍ୱିତ କମାଣ୍ଡ ଓ ନିୟନ୍ତ୍ରଣ କେନ୍ଦ୍ର ଏବଂ ନୂତନ ବିମାନ ବନ୍ଦର କମ୍ପ୍ଲେକ୍ସର ଉଦଘାଟନ କରିବା ସହ ବିଭିନ୍ନ ଉନ୍ନୟନମୂଳକ ପ୍ରକଳ୍ପର ଶୁଭାରମ୍ଭ କରିଛନ୍ତି । ପ୍ରଧାନମନ୍ତ୍ରୀ ମଧ୍ୟ ଗଙ୍ଗା ପୂଜା କରିବା ସହିତ ସ୍ୱଚ୍ଛ କୁମ୍ଭ ପ୍ରଦର୍ଶନୀ ପରିଦର୍ଶନ କରିଥିଲେ । ସେ ପ୍ରୟାଗରାଜରେ ଅକ୍ଷୟ ବଟ ପରିଦର୍ଶନ କରିଥିଲେ । ସେ ଆହୁରି ମଧ୍ୟ ପ୍ରୟାଗରାଜର ଆନ୍ଦୱା ଠାରେ ବିଭିନ୍ନ ବିକାଶମୂଳକ ପ୍ରକଳ୍ପର ଉଦଘାଟନ ଏବଂ ଭିତ୍ତିପ୍ରସ୍ତର ସ୍ଥାପନ କରିଥିଲେ । ଏହି ଅବସରରେ ସମବେତ ଜନସାଧାରଣଙ୍କୁ ଉଦବୋଧନ ଦେଇ ସେ କହିଥିଲେ ଯେ ଅର୍ଦ୍ଧକୁମ୍ଭ ପାଇଁ ଆସୁଥିବା ଶ୍ରଦ୍ଧାଳୁମାନେ ଏଥର ଅକ୍ଷୟ ବଟ ଦର୍ଶନ କରିବାର ସୁଯୋଗ ପାଇବେ । ସେ କହିଥିଲେ ଯେ ପ୍ରୟାଗରାଜକୁ ଉତ୍ତମ ଯୋଗାଯୋଗ ବ୍ୟବସ୍ଥା ପାଇଁ ସରକାର ଯଥାସମ୍ଭବ ପ୍ରୟାସ କରୁଛନ୍ତି । ଆଜି ଉତ୍ସର୍ଗ ହୋଇଥିବା ପ୍ରକଳ୍ପଗୁଡ଼ିକ ଉଭୟ ଭିତ୍ତିଭୂମି ଏବଂ ଯୋଗାଯୋଗ ପାଇଁ ସହାୟକ ହେବ ବୋଲି ସେ କହିଥିଲେ । ସେ ଆହୁରି କହିଥିଲେ ଯେ ନୂତନ ବିମାନବନ୍ଦର ଟର୍ମିନାଲ ଏକ ବର୍ଷର ରେକର୍ଡ ସମୟସୀମା ମଧ୍ୟରେ ଶେଷ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ଅର୍ଦ୍ଧକୁମ୍ଭକୁ ଆସୁଥିବା ଶ୍ରଦ୍ଧାଳୁମାନଙ୍କ ପାଇଁ ଅଭିନବ ଅନୁଭୂତି ସୁନିଶ୍ଚିତ କରିବା ଲାଗି ବ୍ୟାପକ ପ୍ରୟାସ କରାଯାଉଛି । ସେ କହିଥିଲେ ଭାରତର ସମୃଦ୍ଧ ଅତୀତ ଏବଂ ଉଜ୍ଜ୍ୱଳ ଭବିଷ୍ୟତକୁ ପ୍ରଦର୍ଶନ କରିବା ଲାଗି ପ୍ରୟାସ କରାଯାଉଛି । ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଚ୍ଛ ଗଙ୍ଗା ସୁନିଶ୍ଚିତ କରିବା ଦିଗରେ ସରକାର କାର୍ଯ୍ୟ କରୁଛନ୍ତି । ଏ ଦିଗରେ ବର୍ଜ୍ୟଜଳ ପରିଚାଳନା ପ୍ଲାଂଟ ଏବଂ ଘାଟଗୁଡ଼ିକର ସୌନ୍ଦର୍ଯ୍ୟକରଣ ଦୀର୍ଘସ୍ଥାୟୀ ପ୍ରଭାବ ପକାଇବ । କୁମ୍ଭମେଳା ଆମର ମହାନ ଭାରତ ଏବଂ ଭାରତୀୟତାର ପ୍ରତୀକ ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ । ସେ କହିଥିଲେ ଏହା ଆମକୁ ଏକତ୍ର କରିଥାଏ ଏବଂ ଏକ ଭାରତ, ଶ୍ରେଷ୍ଠ ଭାରତର ଝଲକ ପ୍ରଦାନ କରିଥାଏ । ସେ କହିଥିଲେ ଯେ କୁମ୍ଭର ଆୟୋଜନ କେବଳ ବିଶ୍ୱାସର କଥା ନୁହେଁ, ବରଂ ଏହା ସମ୍ମାନ ଏବଂ କୁମ୍ଭକୁ ଆସୁଥିବା ପ୍ରତ୍ୟେକ ତୀର୍ଥଯାତ୍ରୀକୁ ଉତ୍ତମ ଆତିଥ୍ୟ ପ୍ରଦାନର ବିଷୟ । ‘ନୂତନ ଭାରତ’ କିଭଳି ଉଭୟ ଐତିହ୍ୟ ଏବଂ ଆଧୁନିକତାକୁ ଗ୍ରହଣ କରିଛି ତାହା ଅଦ୍ଧକୁମ୍ଭ ପ୍ରଦର୍ଶନ କରିବ ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ କେତେକ ଶକ୍ତି ନ୍ୟାୟପାଳିକା ଉପରେ ଚାପ ପକାଉଥିବା ନେଇ ସେ ଦେଶବାସୀଙ୍କୁ ସତର୍କ କରିଦେବାକୁ ଚାହୁଁଛନ୍ତି । ଏମାନେ ନିଜକୁ ସମସ୍ତ ସଂସ୍ଥାନ ଠାରୁ ଉର୍ଦ୍ଧ୍ଵରେ ବୋଲି ଭାବୁଥିବା ସେ କହିଥିଲେ ।
ଜାତୀୟ ଆବାସ ନୀତି ବିକାଶ ଓ ପରିଚାଳନା କ୍ଷେତ୍ରରେ ସହଯୋଗ ପାଇଁ ଭାରତ ଓ କେନିୟା ମଧ୍ୟରେ ବୁଝାମଣାକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ୍ ଜାତୀୟ ଆବାସ ନୀତି ବିକାଶ ଓ ପରିଚାଳନା(ଏନ୍ଏଚପିଡିଏମ୍) କ୍ଷେତ୍ରରେ ଭାରତ ଓ କେନିୟା ମଧ୍ୟରେ ବୁଝାମଣା ପତ୍ର ସ୍ୱାକ୍ଷର(ଏମ୍ଓୟୁ)କୁ ଅନୁମୋଦନ କରିଛନ୍ତି । ଭାରତର ପ୍ରଧାନମନ୍ତ୍ରୀଙ୍କ ନାଇରୋବି ଗସ୍ତ ସମୟରେ 2016 ଜୁଲାଇ 11 ତାରିଖରେ ଏହି ବୁଝାମଣା ସ୍ୱାକ୍ଷରିତ ହୋଇଥିଲା । ଏହି ଏମ୍ଓୟୁ ଫଳରେ ଉଭୟ ରାଷ୍ଟ୍ର ଗୃହ ନିର୍ମାଣ ଓ ଥଇଥାନ ପାଇଁ କର୍ମଚାରୀଙ୍କୁ ପ୍ରଶିକ୍ଷଣ, ପାରସ୍ପରିକ ରାଷ୍ଟ୍ରକୁ ଗସ୍ତ, ପ୍ରଦର୍ଶନୀ, ସମ୍ମଳନୀ ଓ କର୍ମଶାଳା ଆଦି ସମସ୍ତ ଦିଗକୁ ବିଭିନ୍ନ ରଣନୀତିକ ମାଧ୍ୟମରେ ସହଯୋଗ କରିବେ । ଦୁଇ ରାଷ୍ଟ୍ର ମଧ୍ୟରେ ସହଯୋଗ ମୁଖ୍ୟତଃ ବସ୍ତିଗୁଡ଼ିକର ଉନ୍ନୀତିକରଣ, ପ୍ରତ୍ୟେକ ରାଷ୍ଟ୍ରର ଅଭିଜ୍ଞତା ଓ କାର୍ଯ୍ୟକାରୀ ପ୍ରକ୍ରିୟାରେ ପ୍ରତିଷେଧମୂଳକ ପଦକ୍ଷେପ ନେବା ଉପରେ ଆଧାରିତ ହେବ । ଗୃହ ନିର୍ମାଣ ଓ ରିଏଲ ଇଷ୍ଟେଟ୍ ତଥ୍ୟ ଆଧାରିତ ସୂଚନା ଓ ବିକାଶ ସମେତ ବଜାରର ସ୍ଥିତି, ସର୍ବୋତ୍କୃଷ୍ଟ ପ୍ରକ୍ରିୟା ଓ ନିବେଶ ସୁଯୋଗ କ୍ଷେତ୍ରରେ ଉଭୟ ସହଭାଗୀ ହେବେ । ଏହା ଆଞ୍ଚଳିକସ୍ତରରେ ଉପଲବ୍ଧ ହେଉଥିବା କୋଠାବାଡି ସାମଗ୍ରୀ ଦ୍ୱାରା ସୁଲଭ ଦରରେ ଗୃହ ନିର୍ମାଣ ପାଇଁ ବୈଷୟିକ ସହଯୋଗକୁ ପ୍ରୋତ୍ସାହନ ଦେବ । ଏହା ସରକାରୀ ଓ ରାଷ୍ଟ୍ରାୟତ୍ତ କର୍ମଚାରୀଙ୍କୁ ଗୃହ ନିର୍ମାଣ ସୁବିଧା ଦେବା ନିମନ୍ତେ ବୈଷୟିକ ସହଯୋଗକୁ ପ୍ରୋତ୍ସାହିତ କରିବ । ଏହା ସରକାରୀ କର୍ମଚାରୀଙ୍କୁ ଗୃହ ନିର୍ମାଣ ଯୋଜନାର ମଡେଲକୁ ଖୋଜିବାରେ ସହାୟକ ହେବା ସହ ଘରୋଇ କ୍ଷେତ୍ରରେ ରିଏଲ୍ ଇଷ୍ଟେଟ୍ ବ୍ୟବସାୟୀଙ୍କ ପାଇଁ ଏଥିରେ ସାମିଲ ହେବାର ପରିବେଶ ସୃଷ୍ଟି କରାଇବ ।